b'\n_START_ARTICLE_\nDeitonas\n_START_SECTION_\nIstorija\n_START_PARAGRAPH_\nGyvenviet\xc4\x97je \xc4\xafsikurta 1796 m. Miesto teis\xc4\x97s suteiktos 1805 m. Miestas pavadintas D\xc5\xbeonatano Deitono, kapitono JAV nepriklausomyb\xc4\x97s kare ir vieno i\xc5\xa1 JAV Konstitucij\xc4\x85 pasira\xc5\xa1iusi\xc5\xb3 asmen\xc5\xb3, garbei. 1827 m. buvo prad\xc4\x97ti Deitono\xe2\x80\x93Sinsina\xc4\x8dio kanalo, ateityje \xc5\xbeenkliai prisid\xc4\x97jusio prie miesto pl\xc4\x97tros, statybos darbai. 1913 m. miestas smarkiai nukent\xc4\x97jo nuo Did\xc5\xbeiosios Majamio up\xc4\x97s potvynio. Antrojo pasaulinio karo metu kaip ir dauguma JAV miest\xc5\xb3, Deitonas \xc4\xafsitrauk\xc4\x97 \xc4\xaf karin\xc4\x99 veikl\xc4\x85. Buvo prad\xc4\x97tas Deitono projektas, kurio metu biochemijos \xc4\xafmon\xc4\x97 \xe2\x80\x9eMonsanto\xe2\x80\x9c suk\xc5\xabr\xc4\x97 atominiams ginklams skirto polonio gamybos pramoniniu b\xc5\xabdu metodus. Nuo XX a. 9-ojo de\xc5\xa1imtme\xc4\x8dio d\xc4\x97l sunkiosios pramon\xc4\x97s produkcijos nuosmukio, mieste \xc4\x97m\xc4\x97 ma\xc5\xbe\xc4\x97ti gyventoj\xc5\xb3. Tai l\xc4\x97m\xc4\x97, kad daugiau darbo viet\xc5\xb3 buvo sukurta su sveikatos apsauga ir gynybos pramone susijusiuose \xc5\xabkio sektoriuose._NEWLINE_1995 m. mieste buvo priimtas Deitono susitarimas d\xc4\x97l Bosnijos karo u\xc5\xbebaigimo. Formaliai dokumentas pasira\xc5\xa1ytas t\xc5\xb3 pa\xc4\x8di\xc5\xb3 met\xc5\xb3 gruod\xc5\xbeio 14 d. Pary\xc5\xbeiuje.\n_START_SECTION_\nLietuviai\n_START_PARAGRAPH_\n1965 m. pastatyta Lietuvi\xc5\xb3 \xc5\xa0v. Kry\xc5\xbeiaus ba\xc5\xbeny\xc4\x8dia.'